Az Európai Parlament állásfoglalása

( 2011. május 10.)

a Közösségi Halászati Ellenőrző Hivatal 2009-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

AZ EURÓPAI PARLAMENT,

tekintettel a Közösségi Halászati Ellenőrző Hivatalnak a 2009-es pénzügyi évre vonatkozó végleges éves beszámolójára,

tekintettel a Számvevőszéknek a Közösségi Halászati Ellenőrző Hivatal 2009-es pénzügyi évre vonatkozó éves beszámolójáról szóló jelentésére, a Hivatal válaszaival együtt [1],

tekintettel a Tanács 2011. február 15-i ajánlására (05892/2011 – C7–0052/2011),

tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel a Közösségi Halászati Ellenőrző Hivatal létrehozásáról szóló, 2005. április 26-i 768/2005/EK tanácsi rendeletre [3] és különösen annak 36. cikkére,

tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére és a Halászati Bizottság véleményére (A7-0118/2011),

A. mivel a Számvevőszék kijelentette, hogy kellő mértékben megbizonyosodott arról, hogy a 2009-es pénzügyi évre vonatkozó éves beszámolók megbízhatóak, és hogy az azok alapjául szolgáló ügyletek jogszerűek és szabályszerűek,

B. mivel 2010. május 5-én a Parlament megadta a mentesítést a Közösségi Halászati Ellenőrző Hivatal ügyvezető igazgatójának a Hivatal 2008-as pénzügyi évre szóló költségvetésének végrehajtására vonatkozóan [5], és a mentesítési határozatot kísérő állásfoglalásban a Parlament többek között:

- felhívta a figyelmet arra, hogy a Hivatalnak orvosolnia kell a tevékenységei programozását jellemző hiányosságait úgy, hogy a jövőben a költségvetés megállapítására vonatkozó eljárások megfelelően szigorúak legyenek, és elkerülhető legyen a költségvetési sorok alatti előirányzatok növelése és/vagy csökkentése,

- tudomásul vette, hogy a Hivatal nem készít többéves munkatervet,

C. mivel a Hivatal 2009-es költségvetése 10100000 EUR volt, ami a 2008-as pénzügyi évhez képest 18 %-os növekedést jelent,

Teljesítmény

1. gratulál a Hivatalnak a 2011–2015-re vonatkozó többéves munkatervének 2010. október 19-i elfogadásához; hangsúlyozza egy ilyen dokumentum fontosságát atekintetben, hogy a Hivatal hatékonyan megszervezhesse stratégiájának végrehajtását és céljainak megvalósítását;

2. ismételten felhívja a Hivatalt, hogy a Számvevőszék következő jelentéséhez csatolandó táblázatban ismertesse a megadandó mentesítés tárgyévében és a megelőző pénzügyi évben végrehajtott műveletek összehasonlítását annak érdekében, hogy a mentesítésért felelős hatóság hatékonyabban tudja értékelni a Hivatal egyik évről a másikra produkált teljesítményét;

3. sürgeti a Hivatalt, hogy javítsa az éves munkaprogramját egyrészt konkrét és mérhető célok belefoglalásával mind szakpolitikai, mind pedig operatív szinten, másrészt SMART (konkrét, mérhető, teljesíthető, releváns és időhöz kötött) mutatók kidolgozásával; szintén felhívja a Hivatalt, hogy az igazgatási támogatási funkciókon belül dolgozzon ki kulcsfontosságú teljesítménymutatókat;

4. felhívja továbbá a Hivatalt, hogy fontolja meg a Gantt-diagram bevezetését az egyes operatív tevékenységei programozásának részeként, hogy tömören kimutathassa az egyes alkalmazottak által egy adott projektre fordított időt, és ösztönözze az eredményorientált megközelítést; kéri ezért a Hivatalt, hogy tájékoztassa a mentesítésért felelős hatóságot az e tekintetben elért haladásról;

5. emlékeztet arra, hogy a Halászati Bizottság küldöttsége 2010 júniusában meglátogatta a Hivatalt, és rendkívül elégedett volt általános működésével, különös tekintettel a közös telepítési tervek végrehajtására;

Emberi erőforrások

6. felhívja a Hivatalt, hogy orvosolja a munkaerő-felvétel tervezésének hiányosságait; tudomásul veszi, hogy a Számvevőszék jelentése szerint a tervezett 55 ideiglenes álláshelyből csak 44-et (80 %-ot) töltöttek be;

Belső ellenőrzés

7. üdvözli a Hivatal arra irányuló kezdeményezését, hogy felülvizsgálja a költségvetési eljárásait és a kapcsolódó pénzügyi folyamatokat, hogy engedélyezésre jogosult tisztviselőket nevezzen ki, és hogy beruházzon az alkalmazottainak a pénzgazdálkodás területén való képzésébe;

8. gratulál a Hivatalnak a belső ellenőrzési feladatkör (belső ellenőrzési részleg – IAC) 2008-as létrehozásához, amelynek célja a Hivatal ügyvezető igazgatójának és vezetőségének a belső kontrollrendszerrel, a kockázatértékeléssel és a belső ellenőrzéssel kapcsolatos támogatása és tanácsokkal való ellátása; megjegyzi, hogy a Hivatal a belső ellenőrzési részlegén nem alkalmaz teljes munkaidős IAC-t, hanem a lisszaboni Európai Tengerbiztonsági Ügynökséggel (EMSA) közösen használja ezt a szolgálatot; nyugtázza, hogy ennek céljából 2008. június 17-én szolgáltatási szintre vonatkozó megállapodás született a Hivatal és az EMSA között; úgy véli ezért, hogy ez a közös szolgáltatás a többi ügynökségnél is támogatandó bevált gyakorlat példája;

9. tudomásul veszi, hogy az IAC két ellenőrzést végzett 2009-ben, egyet a belső ellenőrzési előírások végrehajtásával, és egyet a fizetési ciklussal kapcsolatban; felhívja a Hivatalt, hogy tájékoztassa a mentesítésért felelős hatóságot az IAC által javasolt ajánlásokról és a Hivatal által tett intézkedésekről;

10. sürgeti a Hivatal ügyvezető igazgatóját, hogy teljesítse arra vonatkozó kötelezettségét, hogy a mentesítésért felelős hatósághoz írott, a Belső Ellenőrzési Szolgálat (IAS) jelentését összefoglaló jelentésébe foglalja bele az összes javasolt ajánlást (azokat is, amelyeket a Hivatal esetlegesen nem fogad el) és az ezek nyomán tett valamennyi intézkedést; felhívja ezért a Hivatal ügyvezető igazgatóját, hogy adjon tájékoztatást az IAS négy "nagyon fontosnak" minősített ajánlásának tartalmáról és a Hivatal intézkedéséről;

11. felhívja a Hivatalt, hogy vizsgálja felül belső ellenőrzési rendszerét a célból, hogy alátámassza az ügyvezető igazgató éves megbízhatósági nyilatkozatát, valamint hogy vizsgálja felül az összes eljárását, mind az igazgatási, mind pedig a működési eljárásokat, a munkafolyamat és a kulcsfontosságú ellenőrzések ezt követő dokumentálása mellett; ösztönzi továbbá a Hivatalt, hogy alakítson ki kockázatkezelési feladatkört kockázati nyilvántartás és kockázatcsökkentő tervek kidolgozása céljából;

12. a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló 2011. május 10-i állásfoglalására [6].

[1] HL C 338., 2010.12.14., 1. o.

[2] HL L 248., 2002.9.16., 1. o.

[3] HL L 128., 2005.5.21., 1. o.

[4] HL L 357., 2002.12.31., 72. o.

[5] HL L 252., 2010.9.25., 128. o.

[6] Elfogadott szövegek, P7_TA(2011)0163. (Lásd e Hivatalos Lap 269. oldalát.)

--------------------------------------------------